ORDE do 10 de xuño de 2010 pola que se establecen as bases para a concesión, en réxime de concorrencia competitiva, das bolsas para estadías no estranxeiro e en centros españois situados fóra da Comunidade Autónoma de Galicia, correspondentes a diversas accións de formación de investigadores do Programa de recursos humanos do Plan Galego de Investigación, Desenvolvemento e Innovación Tecnolóxica (2006-2010), cofinanciadas polo Fondo Social Europeo (FSE), no marco do Programa operativo FSE Galicia 2007-2013, e se procede á súa convocatoria para o ano 2010.
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 17/06/2010

A Constitución española, no seu artigo 44.2º, obriga os poderes públicos a promover a ciencia e a investigación científica e técnica en beneficio do interese xeral. Ademais, establece no artigo 149.1º.15 que o fomento e a coordinación da investigación científica e técnica son competencia exclusiva do Estado.
O Estatuto de Galicia recolle no seu artigo 27.19º que lle corresponde á Comunidade Autónoma galega a competencia do fomento da cultura e da investigación en Galicia, sen prexuízo do establecido no artigo 149.2º da Constitución.
A Lei 12/1993, do 6 de agosto, de fomento da investigación e desenvolvemento tecnolóxico de Galicia, no seu artigo 1º, establece como obxectivo xeral o fomento da investigación científica e a innovación tecnolóxica para promover o desenvolvemento económico, social e produtivo de Galicia. Como unha ferramenta encamiñada ao logro deste obxectivo, a citada lei, no seu capítulo II, crea o Plan Galego de Investigación e Desenvolvemento Tecnolóxico. O Consello da Xunta de Galicia, na súa reunión do 21 de setembro de 2006, aprobou o Plan Galego de Investigación, Desenvolvemento e Innovación Tecnolóxica (2006-2010).
De acordo coa referida Lei 12/1993, do 6 de agosto, o Plan Galego de Investigación, Desenvolvemento e Innovación Tecnolóxica (en diante, PGIDIT) está integrado por tres tipos de programas: os programas horizontais, os programas xerais e os programas sectoriais. Dentro dos programas horizontais, o PGIDIT (2006-2010) conta con tres programas: o de recursos humanos (RHS), o de articulación do Sistema Galego de Innovación (ART) e o de comunicación e sensibilización social (CSS). Estes programas tratan de contribuír á mellora do sistema galego de innovación incidindo na cooperación entre todos os axentes. Constitúen o corazón do PGIDIT, e por tanto os alicerces en que deben pivotar todas as actuacións que selectivamente deben incidir no desenvolvemento dos sectores económicos en que se deben focalizar as prioridades.
Pola súa banda, o Programa de recursos humanos (RHS) ten o propósito de definir unha carreira científica que posibilite a formación e consolidación dos investigadores e investigadoras, e lles permita a integración estable dentro do sistema galego de I+D+i. Entre os seus obxetivos están:
-Incrementar os recursos humanos dedicados a actividades de I+D+i, tanto en número como en especialización, nas áreas de maior interese.
-Fomentar a formación de doutores e consolidar a formación posdoutoral.
-Fomentar a formación de tecnólogos e axentes de innovación.
-Formar técnicos de apoio á investigación, así como incorporar xestores de innovación e técnicos de apoio ao sistema de I+D+i.
-Incrementar as estadías de investigadores e investigadoras de Galicia en centros de investigación de fóra da comunidade autónoma para a súa formación e desenvolvemento da carreira científica.
O Programa de recursos humanos (RHS) basea as súas actuacións e instrumentos:
-No desenvolvemento da carreira investigadora en todas as etapas, definindo un itinerario lineal desde a formación dos investigadores e investigadoras ata a súa consolidación no sistema, e dotando de instrumentos de axuda cada unha das etapas (predoutoral, posdoutoral, incorporación e consolidación).
-No desenvolvemento dunha liña de apoio á investigación mediante a formación e incorporación de tecnólogos e axentes de innovación, definindo un itinerario lineal desde a súa etapa de formación ata a súa consolidación no sistema, e dotando de instrumentos de axuda cada unha das etapas (formación, incorporación e consolidación).
-Favorecer a mobilidade do persoal de I+D+i tanto entre sectores como entre institucións.
No artigo 15 do Decreto 324/2009, do 11 de xuño, polo que se establece a estrutura orgánica da Consellería de Economía e Industria, indícase que á Dirección Xeral de Investigación, Desenvolvemento e Innovación correspóndelle a ordenación, planificación, coordinación, execución e seguimento das competencias en materia de fomento da investigación que ten atribuídas a Comunidade Autónoma de Galicia en virtude do establecido no artigo 27.19º do Estatuto de autonomía de Galicia, na Lei estatal 13/1986, do 14 de abril, de fomento e coordinación xeral da investigación científica e técnica, e na Lei galega 12/1993, do 6 de agosto, de fomento da investigación e desenvolvemento tecnolóxico de Galicia; así como a elaboración, xestión, coordinación e control do Plan Galego de Investigación, Desenvolvemento e Innovación Tecnolóxica.
Para os efectos de acadar o obxectivo de incrementar as estadías de investigadores e investigadoras de Galicia en centros de investigación de fóra da Comunidade Autónoma, para a formación e desenvolvemento da carreira científica, nesta orde establécense as bases para a concesión das bolsas para estadías no estranxeiro e en centros españois situados fóra da Comunidade Autónoma de Galicia, correspondentes a diversas accións de formación de investigadores do Programa de recursos humanos do Plan Galego de Investigación, Desenvolvemento e Innovación Tecnolóxica (2006-2010) para o ano 2010, e se procede á súa convocatoria.
Polo que antecede, esta consellería,
DISPÓN:
Artigo 1º.-Convocatoria e bases reguladoras.
1. Esta orde ten por obxecto aprobar as bases polas que se rexerá a concesión das bolsas para estadías de investigación no estranxeiro e en centros españois situados fóra da Comunidade Autónoma de Galicia, correspondentes a diversas accións de formación de investigadores do Programa de recursos humanos (RHS) do Plan Galego de Investigación, Desenvolvemento e Innovación Tecnolóxica (2006-2010), para o ano 2010.
2. Así mesmo, por medio desta orde convócanse, en réxime de concorrencia competitiva, conforme os principios de publicidade, transparencia, igualdade e non discriminación, as bolsas para estadías de investigación no estranxeiro e en centros españois situados fóra da Comunidade Autónoma de Galicia, encadradas no Programa de recursos humanos (RHS) do PGIDIT, cofinanciadas polo Fondo Social Europeo (FSE), no marco do Programa Operativo FSE Galicia 2007-2013, que se rexerán polas seguintes bases xerais, así como por aquelas específicas que se inclúen como anexo I.
3. As devanditas axudas teñen o código de procedemento que se indica no seguinte cadro:
Ver referencia pdf "11400D004P007.PDF"
Artigo 2º.-Requisitos dos beneficiarios e presentación de solicitudes.
1. Para poder ser beneficiario das axudas deberá presentarse unha solicitude axustada ao modelo normalizado que figura no anexo II, segundo o indicado no punto 2 deste artigo.
Os beneficiarios das axudas convocadas nesta orde non poderán estar incursos nas causas de prohibición para obter a condición de beneficiarios previstas no artigo 10 da Lei 9/2007, de 13 de xuño, de subvencións de Galicia, e deberán cumprir as obrigas do artigo 11 desta lei, así como os requisitos que se establezan no anexo I.
2. No enderezo
http://economiaeindustria.xunta.es
estará á disposición dos interesados o correspondente formulario de solicitude RHS.EST-2010/00 que se publica como anexo II a esta orde.
Así mesmo no indicado enderezo electrónico estarán á disposición dos interesados os restantes modelos oficiais que será necesario que cubran.
3. Os formularios, debidamente cubertos e asinados polos interesados, deberán enviarse acompañados, ademais da documentación adicional que para o programa de bolsas para estadías se indica no anexo I, das seguintes declaracións:
a) Declaración responsable do solicitante, de todas as solicitudes efectuadas e concedidas de axudas, ingresos ou recursos para a mesma finalidade, procedentes de calquera administración ou entes públicos ou privados autonómicos, estatais, da Unión Europea ou de organismos internacionais.
b) Declaración responsable de non estar incurso en ningunha das prohibicións para a obtención da bolsa recollidas no artigo 10 da Lei 9/2007, do 13 de xuño, de subvencións de Galicia.
c) Declaración opcional do interesado do compromiso de utilizar a lingua galega en todas as relacións que, como consecuencia deste procedemento manteña coa Administración autonómica, de acordo co establecido no artigo 6.3º da Lei 3/1983, do 15 de xuño, de normalización lingüística.
Artigo 3º.-Lugar e prazo de presentación das solicitudes.
1. As solicitudes, dirixidas ao director xeral de Investigación, Desenvolvemento e Innovación, presentaranse no rexistro xeral da Dirección Xeral de Investigación, Desenvolvemento e Innovación ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia.
Entenderase como último día do prazo o correspondente ao mesmo ordinal do día da publicación. Se o último día do prazo fose inhábil, entenderase prorrogado ao primeiro día hábil seguinte e, se no mes do vencemento non houber día equivalente ao inicial do cómputo, entenderase que o prazo expira o último do mes.
Artigo 4º.-Información aos interesados/as.
Sobre este procedemento administrativo, que ten o código IN809A, poderase obter documentación normalizada ou información adicional na Dirección Xeral de Investigación, Desenvolvemento e Innovación, presencialmente ou a través dos seguintes medios:
a) Na epígrafe de axudas e na oficina virtual da páxina web oficial da consellería:
http://economiaeindustria.xunta.es
b) No seguinte teléfono da Dirección Xeral de Investigación, Desenvolvemento e Innovación: 981 54 39 91.
c) No enderezo electrónico: cei.inforhs@xunta.es.
Artigo 5º.-Financiamento e concorrencia.
1. Para a concesión das axudas convocadas nesta orde, destinaranse os créditos dos orzamentos xerais da Comunidade Autónoma de Galicia que a seguir se indican:
Ver referencia pdf "11400D004P007.PDF"
As cantidades antes citadas, poderanse incrementar en función das peticións presentadas e de acordo coas dispoñibilidades de créditos.
2. O concepto, contías e forma de pagamento das bolsas para estadías establécense no anexo I.
Artigo 6º.-Consentimentos e autorizacións.
1. A presentación da solicitude implica o coñecemento e a aceptación destas bases reguladoras.
2. De acordo co establecido no artigo 48.1º h) da Lei 9/2009, do 23 de decembro, de orzamentos xerais da Comunidade Autónoma de Galicia para o ano 2010, os solicitantes destas axudas quedan exentos de achegar os xustificantes do cumprimento das obrigas tributarias e fronte á Seguridade Social e de non ter pendente de pagamento ningunha outra débeda coa Administración pública da Comunidade Autónoma ou ser debedor/a por resolución de procedencia de reintegro.
3. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos.
4. De conformidade co artigo 13.4º da Lei 4/2006, do 30 de xuño, de transparencia e de boas prácticas na Adminstración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas nas leis.
5. A Consellería de Economía e Industria velará polos datos de carácter persoal, que serán obxecto de tratamento, e para estes efectos procederase á súa incorporación a un ficheiro que cumprirá as exixencias da Lei 15/1999, de protección de datos adoptándose tanto as medidas de seguridade técnicas como administrativas.
A finalidade da recollida dos datos persoais será estritamente a xestión e tramitación do expediente correspondente e as que deriven da aplicación da Lei 4/2006, de transparencia e boas prácticas na Administración pública galega.
Os datos non serán obxecto de cesión a terceiros, non entanto, a Consellería de Economía e Industria revelaralles ás autoridades públicas competentes os datos persoais e calquera outra información que estea no seu poder ou sexa accesible a través dos seus sistemas e sexa requirida de conformidade coas disposicións legais e regulamentarias aplicables ao caso. Decláranse recoñecidos e poderán exercerse os dereitos de acceso, cancelación, rectificación e oposición por escrito e achegando identificación suficiente.
6. As solicitudes que resulten seleccionadas pasarán a formar parte da lista pública de beneficiarios prevista nos artigos 6 e 7.2º d) do Regulamento (CE) 1828/2006 da Comisión, do 8 de decembro de 2006.
Artigo 7º.-Órganos competentes.
A Dirección Xeral de Investigación, Desenvolvemento e Innovación será o órgano competente para a instrución do procedemento de concesión da/s axuda/s establecida/s nesta convocatoria, correspondendo ao conselleiro de Economía e Industria ditar a resolución de concesión.
Artigo 8º.-Instrución dos procedementos e tramitación.
1. Os servizos da dita dirección xeral comprobarán que todas as solicitudes reúnen os requisitos establecidos nesta orde.
2. Se a solicitude non reúne algún dos requisitos exixidos nestas bases reguladoras ou no anexo da convocatoria, requirirase mediante anuncio na páxina web da Dirección Xeral de Investigación, Desenvolvemento e Innovación (
http://economiaeindustria.xunta.es/dxidi/
) para que:
a) Os interesados e interesadas poidan emendar os erros e falta de documentos indicados, perante a Dirección Xeral de Investigación, Desenvolvemento e Innovación, achegando, de ser o caso, a documentación requirida no prazo de 10 días.
b) Transcorrido este prazo sen que se corrixan as causas de exclusión, procederase consonte o establecido no artigo 71 da Lei 30/1992, do 26 de novembro, do réxime xurídico das administracións públicas e do procedemento administrativo común.
3. Sen prexuízo do disposto no punto anterior, poderá requirirse o solicitante para que achegue cantos datos, documentos complementarios e aclaracións resulten necesarios para a tramitación e resolución do procedemento.
4. Unha vez revisadas as solicitudes e feitas as emendas, aqueles expedientes administrativos que reúnan todos os requisitos e a documentación necesaria serán remitidos á comisión de selección, de acordo co establecido no artigo seguinte.
5. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria ou que esta non cumpra os requisitos establecidos, quedarán á disposición do órgano instrutor para que formule a proposta de resolución de inadmisión, na cal se indicarán as causas desta.
6. O feito de non axustarse aos termos da convocatoria, así como a ocultación de datos, a súa alteración ou calquera outra manipulación da información, será causa da desestimación da solicitude, sen prexuízo do disposto nos artigos 50 e seguintes da Lei 9/2007, do 13 de xuño, de subvencións de Galicia.
Artigo 9º.-Avaliación e selección das solicitudes.
1. A selección dos candidatos e candidatas levarase a cabo en réxime de concorrencia competitiva. Os criterios e mecanismos de avaliación e selección especifícanse no anexo I.
2. A selección das solicitudes admitidas correspóndelle a unha comisión de selección nomeada para tal efecto, que será o órgano colexiado encargado de seleccionar as solicitudes avaliadas positivamente de acordo cos criterios obxectivos fixados no anexo I, así como de propoñer a concesión ou denegación da axuda aos interesados. A comisión de selección poderá contar co asesoramento de órganos avaliadores ou expertos externos.
3. A comisión de selección estará composta polos seguintes membros:
a) Presidente: o/a subdirector/a xeral de Xestión do PGIDIT ou persoa en quen delegue.
b) Secretario: un funcionario ou funcionaria da Dirección Xeral de I+D+i, que actuará con voz e sen voto.
c) Vogais: oito vogais, entre os que figurarán o xefe do Servizo de Formación e Consolidación de Investigadores e Tecnólogos da Dirección Xeral de I+D+i, un representante da Secretaría Xeral de Universidades da Consellería de Educación e Ordenación Universitaria e o xestor ou xestora do programa de RHS. Os restantes serán designados polo director xeral de Investigación, Desenvolvemento e Innovación entre expertos dos distintos ámbitos de coñecemento (como mínimo, un por ámbito) pertencentes ás tres universidades do SUG e outros centros de investigación de Galicia.
4. A comisión redactará acta das súas deliberacións e elevará a súa proposta de resolución ao conselleiro de Economía e Industria a través do director xeral de Investigación, Desenvolvemento e Innovación.
5. Na proposta de concesión que formule a comisión figurarán de xeito individualizado os solicitantes propostos para obter a bolsa, especificándose a avaliación que lles corresponde segundo os criterios establecidos no anexo correspondente. Así mesmo, indicarase o importe da axuda para cada un deles. A comisión de selección poderá elaborar unha lista de espera, de ser o caso, entre os solicitantes que non resultasen beneficiarios co fin de determinar posibles substitucións.
6. A proposta de concesión formulada pola comisión así como, de ser o caso, a lista de espera correspondente publicarase na internet, na epígrafe de axudas do enderezo
http://economiaeindustria.xunta.es.
A dita publicación só terá efectos informativos.
7. O resto das actuacións subvencionables poderá quedar en reserva para seren atendidas, ben co crédito que quede libre de producirse algunha renuncia ou modificación nas axudas inicialmente concedidas, ou ben co posible incremento dos créditos orzamentarios destinados a estas axudas. Para estes efectos poderán realizarse sucesivas propostas de resolución conforme o sinalado neste artigo.
Artigo 10º.-Resolución e notificación.
1. A comisión de selección formulará a proposta de resolución, que se elevará, a través do órgano instrutor, ao conselleiro de Economía e Industria, quen ten a competencia para resolver estas axudas, sen prexuízo da súa posible delegación noutros órganos da Consellería de Economía e Industria. Esta resolución publicarase no DOG.
2. Á vista da proposta formulada pola comisión de selección a través do director xeral de Investigación, Desenvolvemento e Innovación e segundo o que dispón o artigo 21.4º da Lei 9/2007, do 13 de xuño, de subvencións de Galicia, se non son tidos en conta outros feitos nin outras alegacións e probas que as aducidas polos interesados nas súas solicitudes, poderase prescindir do trámite de audiencia, e o conselleiro de Economía e Industria ditará a correspondente resolución definitiva de concesión, que será motivada, de acordo cos criterios de valoración establecidos no anexo I.
3. A dita resolución expresará, cando menos:
a) A relación das persoas físicas beneficiarias.
b) O importe global da axuda para cada persoa física beneficiaria.
c) A relación de posibles suplentes.
d) A desestimación expresa do resto das solicitudes.
e) Os restantes extremos establecidos no artigo 34 do Decreto 11/2009, do 8 de xaneiro, polo que se aproba o Regulamento da Lei 9/2007.
4. En ningún caso o importe da axuda ou subvención poderá superar o custo da actividade que desenvolverá o beneficiario.
5. O prazo máximo para resolver as solicitudes presentadas ao abeiro desta convocatoria será de seis meses, contado desde a apertura do prazo anual de presentación de solicitudes. De non mediar resolución expresa no dito prazo mediante a publicación da correspondente resolución no DOG, os solicitantes poderán entender desestimadas as súas solicitudes por silencio administrativo.
6. Todas as solicitudes serán notificadas de acordo co establecido na Lei 30/1992, do 26 de novembro, do réxime xurídico das administracións públicas e do procedemento administrativo común. Non obstante, e de conformidade co establecido no artigo 59.6º b) da devandita lei, a notificación individual de concesión da axuda substituirase pola publicación no DOG, con indicación da data da convocatoria, do beneficiario, da cantidade concedida e da finalidade da subvención outorgada.
Artigo 11º.-Réxime de recursos.
As resolucións ditadas ao abeiro desta orde de convocatoria poñerán fin á vía administrativa e contra elas, sen prexuízo de que os interesados poidan exercer calquera outro que consideren procedente, poderán interpoñerse os seguintes recursos:
a) Recurso potestativo de reposición ante o conselleiro de Economía e Industria, no prazo dun mes contado a partir do día seguinte ao da publicación da resolución no DOG. No caso de que a resolución se entenda desestimada por silencio administrativo, o prazo será de tres meses, contados a partir do día seguinte ao que se produza o acto presunto.
b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses, contados a partir do día seguinte ao de publicación da resolución no DOG. No caso de que a resolución se entenda desestimada por silencio administrativo, o prazo será de seis meses contados a partir do día seguinte a aquel en que se produza o acto presunto.
Artigo 12º.-Modificación da resolución.
1. Toda alteración das condicións tidas en conta para a concesión da axuda ou subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. Unha vez recaída a resolución de concesión, o beneficiario poderá solicitar a modificación do seu contido, de concorreren as circunstancias previstas para tales efectos nestas bases reguladoras, de conformidade co previsto no artigo 14.1º m) da Lei de subvencións de Galicia.
3. O acto polo que se acorde ou se denegue a modificación da resolución será ditado polo conselleiro de Economía e Industria, logo da instrución do correspondente expediente que deberá recoller os requisitos previstos no artigo 35 do Decreto 11/2009, do 8 de xaneiro, polo que se aproba o novo Regulamento autonómico que desenvolve a lei de subvencións de Galicia, para que poida operar a modificación.
Artigo 13º.-Obrigas dos beneficiarios.
Sen prexuízo das demais obrigas que resulten da Lei 9/2007, do 13 de xuño, de subvencións de Galicia, do Decreto 11/2009, do 8 de xaneiro, polo que se aproba o seu regulamento de desenvolvemento, así como daquelas que se establecen no anexo I desta convocatoria, os beneficiarios das bolsas concedidas ao abeiro do disposto nesta orde, quedan obrigados a:
a) Proceder ao reintegro, total ou parcial, da axuda percibida no suposto de incumprimento das condicións establecidas para a súa concesión.
b) Facilitar toda información que lles sexa requirida pola Dirección Xeral de Investigación, Desenvolvemento e Innovación así como pola Intervención Xeral da Comunidade Autónoma, o Consello de Contas e o Tribunal de Contas, no exercicio das súas funcións de fiscalización e control.
c) Comunicar á Dirección Xeral de Investigación, Desenvolvemento e Innovación calquera axuda pública ou privada, o seu importe e duración, concedida para a mesma finalidade, no momento en que teñan coñecemento da súa concesión.
d) Incluír no momento da xustificación da finalización da estadía, e en calquera caso, antes do derradeiro pagamento, unha declaración complementaria das axudas solicitadas, tanto as aprobadas ou concedidas como as pendentes de resolución, das administracións públicas, das súas entidades vinculadas ou dependentes ou das entidades privadas, de ser o caso.
e) Cumprir as medidas en materia de información e publicidade reguladas na sección 1 do capítulo II do Regulamento (CE) 1828/2006 da Comisión, do 8 de decembro de 2006, polo que se fixan normas de desenvolvemento para o Regulamento (CE) 1083/2006 do Consello, coas modificacións introducidas polo Regulamento (CE) 846/2009 da Comisión do 1 de setembro de 2009. Estas medidas están recollidas na Guía de publicidade e información das intervencións cofinanciadas polos fondos estruturais 2007-2013 que se pode consultar na páxina web:
(
http://www.conselleriadefacenda.es/web/portal/guia-intervencions-cofinanciadas-fe
).
Artigo 14º.-Reintegro.
Os beneficiarios das axudas concedidas ao abeiro desta orde, deberán proceder ao reintegro total ou parcial da subvención ou axuda pública percibida e aos xuros de mora correspondentes desde o momento do seu pagamento ata a data en que se acorde a procedencia do reintegro nos supostos recollidos nos artigos 32 e 33 da Lei 9/2007, do 13 de xuño, de subvencións de Galicia.
Artigo 15º.-Comprobación das axudas concedidas.
O órgano concedente poderá comprobar a axeitada xustificación da axuda, así como a realización da actividade e cumprimento da finalidade que determine a concesión e aproveitamento da axuda.
Artigo 16º.-Remisión normativa.
Para todo o non previsto nestas bases observarase o disposto na Lei 9/2007, do 13 de xuño, de subvencións de Galicia; no Decreto 11/2009, do 8 de xaneiro, polo que se aproba o Regulamento da Lei 9/2007; no Regulamento (CE) 1828/2006, da Comisión, do 8 de decembro de 2006, modificado polo Regulamento (CE) 846/2009 da Comisión, do 1 de setembro de 2009, polo que se fixan normas de desenvolvemento para o Regulamento (CE) 1083/2006 do Consello, polo que se establecen as disposicións xerais relativas ao Feder, ao FSE, e a o Fondo de Cohesión; no Regulamento (CE) 1081/2006 do Parlamento Europeo e do Consello, do 5 de xullo de 2006, relativo ao FSE e polo o que se derroga o Regulamento (CE) 1784/1999, e no resto da normativa que resulte de aplicación.
Disposición adicional
As bases que rexen a concesión das axudas e todos cantos actos administrativos deriven da súa aplicación, poderán ser impugnados polos interesados nos casos e na forma establecidos na Lei 30/1992, do 26 de novembro, do réxime xurídico das administracións públicas e do procedemento administrativo común.
Disposicións derradeiras
Primeira.-Habilitación para o desenvolvemento.
Facúltase o director xeral de Investigación, Desenvolvemento e Innovación para levar a cabo as actuacións que sexan necesarias para o desenvolvemento e aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 10 de xuño de 2010.
Javier Guerra Fernández
Conselleiro de Economía e Industria
ANEXO I
Bolsas para estadías de investigación no estranxeiro
e en centros españois situados fóra da comunidade autónoma de Galicia
Artigo 1º.-Finalidade.
Estas axudas teñen como finalidade favorecer a actualización de coñecementos, a adquisición de novas técnicas de investigación, así como completar a formación dos investigadores de Galicia, mediante a súa incorporación temporal a centros de investigación de fóra de Galicia, establecendo ademais, relacións de interese entre ambas as partes.
Artigo 2º.-Modalidades, requisitos específicos de cada modalidade e duración máxima da estadía.
Cada persoa só poderá solicitar unha estadía que deberá referirse a unha das seguintes modalidades:
Modalidade 1: Estadías de 1 a 12 meses de duración destinadas a:
-Persoal investigador con contrato en vigor ao abeiro das axudas do Programa Ángeles Alvariño así como do Programa Isidro Parga Pondal, agás que xa completasen 24 meses de estadías posdoutorais ou cursasen completamente e acadasen o grao de doutor/a nunha universidade extranxeira.
A axuda que financia a estadía acollida a esta modalidade só abranguerá o período que reste ata completar 24 meses de estadías posdoutorais. Se se solicita unha estadía de duración superior a este período, o tempo que exceda considerarase automaticamente encadrado na modalidade 3, valorándose en cada caso segundo os criterios propios da correspondente modalidade.
Modalidade 2: Estadías de 1 a 4 meses de duración destinadas a:
-Persoal investigador en formación do Programa María Barbeito da Dirección Xeral de Investigación, Desenvolvemento e Innovación ou persoal investigador adscrito a centros públicos de investigación situados en Galicia, contratados mediante programas similares ao Programa María Barbeito para a realización da tese de doutoramento, sempre que a axuda de que son beneficiarios non admita na propia convocatoria a posibilidade de dotación adicional para estadías, e que recolla de forma expresa que o seu obxectivo específico é a realización da tese de doutoramento.
O contrato deberá estar vixente, como mínimo na data de publicación desta orde no DOG, así como durante a totalidade do período de realización da estadía.
En ningún caso poderán concorrer os estranxeiros que teñan unha axuda que corresponda a un programa de formación de estranxeiros en España.
Modalidade 3: Estadías de 1 a 10 meses de duración destinadas a:
a) Persoas que acadaron o título de doutor con posterioridade ao 1-1-2007, que cumpran algún dos seguintes requisitos:
-Sexan funcionarios ou pertenzan a algunha das figuras de personal docente universitario contratado, establecidas pola LOU (ou figuras similares existentes nas universidades do SUG).
-Sexan contratados para actividades docentes ou investigadoras nun centro público de investigación da Comunidade Autónoma de Galicia.
En ambos os casos, o contrato deberá manterse vixente, como mínimo na data de publicación desta orde no DOG, así como durante a totalidade do período de realización da estadía.
b) Persoal investigador contratado para actividades investigadoras nunha universidade ou nun centro público ou privado de investigación da Comunidade Autónoma de Galicia a través dos programas Ángeles Alvariño, Isidro Parga Pondal, Ramón y Cajal ou programas similares e que xa acadasen os 24 meses de estadías posdoutorais ou que cursasen completamente e acadasen o grao de doutor/a nunha universidade extranxeira.
Modalidade 4: Estadías de 1 a 4 meses de duración destinadas a:
a) Persoas que obtivesen o grao de doutor con anterioridade ao 1-1-2007 e que cumpran algún dos seguintes requisitos:
-Sexan funcionarios dos corpos docentes universitarios das universidades do SUG ou dun centro público de investigación da Comunidade Autónoma de Galicia.
-Pertenzan a algunha das figuras de personal docente universitario contratado, establecidas pola LOU, ou figuras similares existentes nas universidades do SUG e en centros de investigación da Comunidade Autónoma de Galicia, sempre que o contrato se manteña vixente, como mínimo na data de publicación desta orde no DOG, así como durante a totalidade do período de realización da estadía.
b) Non doutores que sexan funcionarios ou contratados e que cumpran algún dos seguintes requisitos:
-Sexan docentes de universidade.
-Estén contratados en centros públicos de investigación da Comunidade Autónoma de Galicia.
En ambos os casos, o contrato deberá manterse vixente, como mínimo na data de publicación desta orde no DOG, así como durante a totalidade do período de realización da estadía.
Non se incluirán nesta modalidade os contratados con vinculación a proxectos de investigación.
Modalidade 5: Estadías de 1 a 3 meses de duración destinadas a:
-Titulados superiores contratados con cargo a proxectos de investigación das universidades do SUG ou de centros públicos de investigación da Comunidade Autónoma de Galicia sempre que o contrato se manteña vixente, como mínimo na data de publicación desta orde no DOG, así como durante a totalidade do período de realización da estadía.
Artigo 3º.-Duración mínima, período e condicións de aproveitamento.
a) Para poder optar a axuda nesta convocatoria, a duración mínima da estadía será dun mes (30 días).
b) As estadías para as que se solicite unha axuda ao abeiro desta convocatoria deberán iniciarse en data igual ou posterior ao 1 de xaneiro do ano 2010 e finalizarse en data igual ou anterior ao 20 de decembro do ano 2010, agás as estadías concedidas cunha duración de 12 meses, que poderán rematarse o 31 de decembro de 2010.
c) Non se poderá realizar suspensión ningunha das estadías.
Artigo 4º.-Contía das axudas.
O importe da axuda comprenderá:
1. Unha axuda institucional para gastos de desprazamento e seguro combinado de accidentes, durante o período de aproveitamento cunha asignación de 400 euros para estadías en España, Portugal e Andorra, 600 euros para estadías no resto de Europa e de 1.000 euros para estadías no resto do mundo.
2. Unha asignación mensual bruta de:
-Un máximo de 1.200 euros, se a incorporación se produce en España, Portugal ou Andorra.
-Un máximo de 1.500 euros, se a incorporación se produce no resto de países de Europa, África ou Iberoamérica.
-Un máximo de 1.900 euros, se a incorporación se produce en Estados Unidos, Canadá, o países de Asia e Oceanía.
En ningún caso serán exixibles á Consellería de Economía e Industria outras obrigas que o cumprimento das condicións da subvención ou axuda nos termos sinalados na presente convocatoria.
Artigo 5º.-Formalización das solicitudes.
5.1. Documentación xeral para todas as modalidades de axuda.
As solicitudes, no modelo oficial RHS.EST-2010/00, do que a portada se publica como anexo II a esta orde, presentaranse no prazo e forma establecidos nos artigos 2 e 3 das bases xerais da convocatoria, xunto coa seguinte documentación:
a) Fotocopia do documento nacional de identidade ou do documento equivalente no caso de nacionais doutros países (só no caso de que o interesado non outorgue consentimento expreso para que a administración verifique os seus datos a partir do número do documento de identificación).
b) Carta de invitación (orixinal ou copia cotexada) do centro onde se vai desenvolver o traballo, debidamente asinada polo responsable do dito centro, na cal deberá constar o seguinte contido:
-Datas concretas de realización da estadía, desde (dd/mm/aaaa) ata (dd/mm/aaaa).
-Deberá acreditarse a autenticidade da carta de invitación con:
-Papel oficial, e
-Selo do centro de realización da estadía,
Por responsable do centro entenderase o director do centro, director de departamento ou director do grupo de investigación no cal se integrará o solicitante destas axudas. En calquera caso, a sinatura deberá ir acompañada da identificación da persoa que asina a carta de invitación así como do cargo que ocupa.
c) Informe de conformidade e certificación de vinculación do/a solicitante (orixinal ou copia cotexada) segundo o modelo normalizado que se publicará na páxina web desta consellería:
http://economiaeindustria.xunta.es
, emitido polo/a vicerreitor/a competente -no caso das universidades do SUG- ou polo director do centro de investigación a que estea vinculado o solicitante.
d) Plan de traballo en calquera das linguas oficiais da Comunidade Autónoma, en que se faga constar:
-Calendario,
-Programa das actividades que se van realizar.
O plan de traballo deberá estar asinado polo interesado, e ter unha extensión de entre 2 e 4 páxinas, e no caso dos que opten á modalidade 2, terá que contar co visto e prace do director que asume a supervisión da actividade investigadora do solicitante na institución ou centro a que está vinculado a través das axudas do Programa María Barbeito ou similar.
5.2. Outra documentación requirida para cada modalidade:
a) Modalidade 1.
Os solicitantes de axudas para estadías de investigación que concorren a través desta modalidade deberán achegar unha declaración responsable das estadías posdoutorais realizadas, para o que se utilizará o modelo indicado (anexo VII).
b) Modalidade 2.
Os solicitantes que concorran á modalidade 2 (agás aqueles que teñan vixente unha axuda do Programa María Barbeito), entregarán orixinal ou copia cotexada de:
-Certificación académica da licenciatura ou equivalente, en que conste a nota media simple do expediente académico segundo o Protocolo de colaboración subscrito entre a Consellería de Educación e Ordenación Universitaria e as tres universidades galegas para a valoración de expedientes académicos, publicado por Resolución do 15 de marzo de 2005 (DOG nº 57, do 23 de marzo).
-Certificación académica dos estudos de terceiro ciclo ou, de ser o caso, do Programa oficial de posgrao.
c) Modalidades 3, 4 e 5.
Os solicitantes que concorran ás modalidades 3, 4 e 5 entregarán unha relación das cinco publicacións máis salientables dos tres últimos anos, cuberta no modelo normalizado que se publicará na páxina web desta consellería,
http://economiaeindustria.xunta.es
segundo os criterios que figuran a continuación:
c.1) Para os efectos desta convocatoria, só se terán en conta as publicacións posteriores ao 1 de xaneiro do ano 2007 e sempre e cando na data de finalización do período de presentación de solicitudes estean efectivamente publicadas, e non as pendentes de publicación, aínda que xa fosen aceptadas.
c.2) A relación de publicacións documentarase, mediante copia da primeira páxina da publicación ou daquela en que figuren os seus datos salientables (autor/es, título, editorial, revista, etc.).
c.3) No caso de solicitantes que concorran pola modalidade 5, contratados con vinculación a un grupo de investigación, das publicacións presentadas deberá deducirse a súa vinculación co grupo de investigación indicado na certificación á que se refire o artigo 5.1º c) deste anexo.
c.4) A tese de doutoramento non se terá en conta para o cómputo de publicacións.
Na modalidade 3, para acreditar a condición de doutor/a recente (persoas que acadaron o grao de doutor con posterioridade ao 01/01/2007) deberá xuntarse copia compulsada do documento acreditativo da data de obtención do grao.
Na modalidade 4, os contratados non doutores deberán acreditar a licenciatura ou título de grao con certificación orixinal ou copia compulsada.
Na modalidade 5, entregarase copia compulsada do contrato.
Artigo 6º.-Tramitación.
A instrución do procedemento de concesión destas axudas, correspóndelle á Dirección Xeral de Investigación, Desenvolvemento e Innovación. Os servizos da dita dirección xeral procederán segundo o establecido no artigo 8 (Instrución do procedemento e tramitación) das bases xerais desta convocatoria.
A revisión dos expedientes desta orde de convocatoria poderá ser realizada pola Fundación para o Fomento da Calidade Industrial e o Desenvolvemento Tecnolóxico de Galicia, de acordo co establecido na encomenda de xestión para o ano 2010, do 31 de decembro de 2009, realizada pola Consellería de Economía e Industria á dita entidade, que asumirá, en tal caso, a condición de entidade colaboradora, coas obrigas que sinala o artigo 12 da Lei 9/2007, do 13 de xuño, de subvencións de Galicia.
Artigo 7º.-Avaliación e selección das solicitudes.
1. A avaliación das solicitudes farase pola comisión de selección indicada no artigo 9 das bases xerais desta convocatoria, conforme os seguintes criterios xerais de selección:
a) Solicitantes da modalidade 2:
-Media simple do expediente académico da titulación (ata 4 puntos) e do 3º ciclo ou dos 60 créditos do POP que lle deu acceso ao doutoramento (ata 4 puntos).
-Plan de traballo e o seu interese: a valoración do plan de traballo corresponderase coa cualificación de apto ou non apto. No segundo caso, a comisión realizará a proposta de denegación da axuda ao candidato.
-Corrección da solicitude e documentación correspondente (sen que sexa necesaria a súa emenda): 0,5 puntos.
-Compromiso do solicitante, mediante declaración persoal, de utilización da lingua galega en todas as relacións que o interesado, como consecuencia deste procedemento, manteña coa Administración autonómica: 0,5 puntos.
Puntuación máxima total que se poderá acadar para esta modalidade: 5 puntos.
b) Solicitantes das modalidades 3, 4 e 5:
-Méritos a que se refire o artigo o 5.2º c): máximo de 5 puntos. Valoraranse as cinco publicacións dos últimos tres anos de acordo coa seguinte fórmula:
Ver referencia pdf "11400D004P007.PDF"
Onde:
A se refire ao número de publicacións con difusión internacional,
B ao número de publicacións con difusión nacional, e
C ao número de publicacións de difusión local.
-Plan de traballo e o seu interese: o plan de traballo será valorado pola comisión de selección e corresponderase coa cualificación de apto ou non apto. No segundo caso, a comisión realizará a proposta de denegación da axuda ao candidato.
-Corrección da solicitude e documentación correspondente (sen que sexa necesaria a súa emenda): 0,5 puntos.
-Compromiso do solicitante, mediante declaración persoal, de utilización da lingua galega en todas as relacións que o interesado, como consecuencia deste procedemento, manteña coa Administración autonómica: 0,5 puntos.
Puntuación máxima total que se poderá acadar para esta modalidade: 6 puntos.
2. A comisión de selección terá en conta as seguintes prioridades:
a) Entre modalidades:
-En primeiro lugar priorizarase a modalidade 1 sobre as outras modalidades.
-Respecto das restantes modalidades, a comisión de selección establecerá unha puntuación mínima en cada unha delas, que permita a distribución dos recursos de modo que ningunha modalidade quede deserta.
b) Dentro de cada modalidade:
Modalidade 2:
-As persoas que non obtiveron a axuda en ningunha das dúas convocatorias anteriores de estadías terán preferencia fronte aos restantes solicitantes.
-Os restantes solicitantes ordenaranse por orde decrecente da puntuación acadada segundo o indicado no punto 1 deste mesmo artigo.
-No caso de que dúas ou máis solicitantes acaden a mesma puntuación, os empates resolveranse atendendo en primeiro lugar á media do terceiro ciclo e, en segundo lugar, se é necesario, á media da licenciatura.
Modalidade 3, 4 e 5:
-As persoas que non obtiveron a axuda en ningunha das dúas convocatorias anteriores de estadías terán preferencia fronte aos restantes solicitantes, agás no caso dos beneficiarios dos programas Ángeles Alvariño e Isidro Parga Pondal.
-Os restantes solicitantes ordenaranse por orde decrecente da puntuación acadada segundo o indicado no punto 1 deste mesmo artigo.
-No caso de que dous ou máis solicitantes acaden a mesma puntuación, os empates resolveranse atendendo no primeiro lugar ao maior número de publicacións de tipo A presentadas, e en segundo lugar, se é necesario, ao maior número de publicacións de tipo B presentadas.
3.  A proposta de concesión formulada pola comisión, así como a lista de espera para posibles substitucións, publicarase na internet na epígrafe de Axudas do enderezo
http://economiaeindustria.xunta.es.
A dita publicación só terá efectos informativos.
4. Tras a publicación na web da proposta de resolución, xuntarase certificado orixinal bancario que inclúa os seguintes datos dos beneficiarios:
-Nome e apelidos,
-DNI ou NIE, e
-Número de conta bancaria, en que se solicita que se realicen os pagamentos da axuda.
Artigo 8º.-Resolución e notificación.
A comisión de selección elevará a proposta de resolución ao conselleiro de Economía e Industria para que resolva e elabore, de ser o caso, unha lista de suplentes para posibles renuncias. Esta resolución publicarase no Diario Oficial de Galicia, segundo o indicado no artigo 10 das bases xerais desta orde.
Artigo 9º.-Xustificación da bolsa.
1. Os beneficiarios das bolsas están obrigados a:
a) Comunicar a data de incorporación ao centro de destino mediante informe de incorporación -orixinal-, segundo modelo normalizado que estará á disposición dos interesados na epígrafe de axudas do enderezo
http://economiaeindustria.xunta.es
Este informe deberá conter as seguintes características:
-Data exacta de inicio (dd/mm/aaaa),
-Deberá acreditarse a orixe do informe coa utilización de:
---Papel oficial, e
---Selo do centro.
O dito certificado, debidamente asinado polo responsable do centro de destino, será remitido á Dirección Xeral de Investigación, Desenvolvemento e Innovación, no prazo máximo de 15 días desde a data de incorporación ou xunto coa aceptación da bolsa.
b) Unha vez incorporados ao centro de destino deberán atoparse, en todo momento, en condicións de xustificar o seu labor asiduo no devandito centro.
c) Presentar no prazo máximo de 20 días naturales desde a finalización da estadía, a seguinte documentación sobre o traballo realizado, que deberá incluír:
c.1) Memoria do traballo realizado asinada polo beneficiario da axuda e con unha extensión entre 2 e 4 páxinas.
c.2) Unha copia dos traballos eventualmente publicados.
c.3) Informe (orixinal ou copia compulsada) debidamente asinado polo director do centro de destino sobre o traballo realizado, con indicación expresa do tempo de permanencia no centro, indicando datas de inicio e finalización (dd/mm/aaaa).
A orixe do informe deberá acreditarse coa utilización de:
---Papel oficial e
---Selo do centro.
c.4). Declaración responsable en que conste que non dispón doutras axudas públicas nin privadas para o mesmo fin.
2. Os cambios de centro de destino nas estadías solicitadas serán só admisibles antes da publicación da resolución no Diario Oficial de Galicia, e por circunstancias excepcionais que así o aconsellen, tras o informe favorable, en todo caso, dos dous centros afectados, e autorización expresa da Dirección Xeral de Investigación Desenvolvemento e Innovación.
3. En calquera momento a Dirección Xeral de Investigación, Desenvolvemento e Innovación, poderá reclamar:
-Informe do centro receptor sobre o labor realizado polo beneficiario da axuda.
-Xustificantes acreditativos da realización da viaxe (carta de embarque, billete de tren, pasaporte, etc.).
Artigo 10º.-Aceptación da bolsa e pagamento.
1. A aceptación da bolsa farase, no prazo de 10 días contados a partir do día seguinte ao da publicación da resolución, mediante documento asinado polo bolseiro, no cal se compromete a cumprir todas as condicións recollidas nestas bases e convocatoria. No caso de que a citada aceptación non se produza no prazo sinalado, entenderase que o bolseiro acepta a axuda.
Así mesmo, e xunto co documento de aceptación da axuda, entregarase unha declaración responsable, en que conste que non dispón doutra bolsa para o mesmo fin.
2. As bolsas aboaranse mensualmente, quedando pendente a última mensualidade ata a xustificación final da estadía, mediante a presentación dos documentos requiridos no artigo 10º, punto 1, alínea c deste anexo, acompañada da declaración complementaria de axudas públicas e privadas indicada na alínea d) do artigo 13º (obrigas dos beneficiarios) das bases xerais desta orde. Poderase realizar o pagamento total da estadía nunha soa vez, se o bolseiro acredita a realización total desta ou un pagamento parcial acumulado que se corresponda coa parte proporcional da estadía realizada.
3. De non determinarse outra data na resolución final de adxudicación, a axuda institucional aboarase xunto co primeiro pagamento.
4. Respecto ás modalidades 3, 4 e 5, para os beneficiarios de cuxo contrato non se poida deducir a súa finalización, os pagamentos realizaranse unha vez comprobada a vixencia do contrato no correspondente período, mediante unha certificación de vida laboral emitida pola Seguridade Social.
Artigo 11º.-Publicación dos resultados obtidos.
Os resultados obtidos con ocasión do aproveitamento da bolsa serán propiedade dos seus autores, que, no caso de facelos públicos, deberán facer constar a axuda recibida da Xunta de Galicia e, de ser o caso, o seu cofinanciamento con fondos do FSE, e terán que enviarlle á Dirección Xeral de Investigación, Desenvolvemento e Innovación un exemplar da publicación na que se recolla.
Artigo 12º.-Incidencias.
As renuncias que se produzan poderán ser obxecto de substitución pola Dirección Xeral de Investigación, Desenvolvemento e Innovación de acordo coa lista de reserva, se a houber.
A Dirección Xeral de Investigación, Desenvolvemento e Innovación resolverá todas as dúbidas e incidencias que poidan xurdir na aplicación desta convocatoria.
Ver referencia pdf "11400D004P007.PDF"